b'\n_START_ARTICLE_\nKonvojinis gelb\xc4\x97jimo laivas\n_START_PARAGRAPH_\nKonvojinis gelb\xc4\x97jimo laivas (angl. convoy rescue ship)\xc2\xa0\xe2\x80\x93 Antrojo pasaulinio karo laik\xc5\xb3 pagalbinis laivas, skirtas gelb\xc4\x97ti konvoj\xc5\xb3 nuskandint\xc5\xb3 laiv\xc5\xb3 \xc4\xafguloms. Paprastai tai buvo ma\xc5\xbeo tona\xc5\xbeo krovininiai laivai, tur\xc4\x97j\xc4\x99 viet\xc5\xb3 keleiviams perve\xc5\xbeti. Pritaikydami gelb\xc4\x97jimo paskir\xc4\x8diai tokius laivus perstatydavo.\n_START_SECTION_\nPanaudojimas\n_START_PARAGRAPH_\nKiekvienas konvojaus laivas paprastai tur\xc4\x97davo jam paskirt\xc4\x85 viet\xc4\x85 konvojaus rikiuot\xc4\x97je, kuri\xc4\x85 paprastai sudarydavo kelios kolonos, kurioje plaukdavo po 3-5 laivus. Tarp kolon\xc5\xb3 paprastai b\xc5\xabdavo apie 910\xc2\xa0m tarpai. Kolonoje tarp laiv\xc5\xb3 paprastai b\xc5\xabdavo apie 730\xc2\xa0m tarpai. Tipi\xc5\xa1kas konvojus paprastai b\xc5\xabdavo apie apie 8-10\xc2\xa0km plo\xc4\x8dio ir 3\xc2\xa0km ilgio. Pagal ankstyv\xc5\xb3j\xc5\xb3 konvoj\xc5\xb3 gelb\xc4\x97jimo planus kiekvienos kolonos paskutinis laivas tur\xc4\x97jo gelb\xc4\x97ti nuskandint\xc5\xb3 savo kolonos laiv\xc5\xb3 \xc4\xafgulas. Jei nuo atakos nukent\xc4\x97davo paskutinis kolonos laivas, gelb\xc4\x97jimu u\xc5\xbesiimdavo palydos karo laivai._NEWLINE__NEWLINE_Praktikoje eskortiniai karo laivai gelb\xc4\x97jo kur kas da\xc5\xbeniau nei 25\xc2\xa0%, kaip tur\xc4\x97t\xc5\xb3 b\xc5\xabti atsitiktinai nuskandinant laiv\xc4\x85 keturi\xc5\xb3 laiv\xc5\xb3 kolonoje, kadangi dalis prekybini\xc5\xb3 laiv\xc5\xb3 atsisakydavo atsilikti nuo ginamo konvojaus, sustoti ir gelb\xc4\x97ti i\xc5\xa1likusius \xc5\xbemones, tuo pa\xc4\x8diu metu tampant nejudamu taikiniu povandenini\xc5\xb3 laiv\xc5\xb3 torpedoms. Be to, prekiniai laivai nebuvo pritaikyti manevruoti gelbstint \xc5\xbemones i\xc5\xa1 vandens. O bandantys gelb\xc4\x97ti laivai ma\xc5\xbeai k\xc4\x85 gal\xc4\x97davo padaryti, nes netur\xc4\x97davo reikiamos \xc4\xafrangos._NEWLINE__NEWLINE_Gelb\xc4\x97jimu u\xc5\xbesiimantys karo laivai nustodavo ginti nuo povandenini\xc5\xb3 laiv\xc5\xb3 ar aviacijos likus\xc4\xaf konvoj\xc5\xb3._NEWLINE_Pirmasis specialiai \xc4\xafrengtas konvojinis gelb\xc4\x97jimo laivas \xc4\xaf rikiuot\xc4\x99 stojo 1941\xc2\xa0m. sausio m\xc4\x97nes\xc4\xaf. Stingant konvojini\xc5\xb3 gelb\xc4\x97jimo laiv\xc5\xb3 vietoj j\xc5\xb3 kartais naudodavo didelius j\xc5\xabrinius vilkikus ar pritaikytus \xc5\xbevejybinius tralerius._NEWLINE_Gelb\xc4\x97jimo laivai paprastai plaukdavo vienos i\xc5\xa1 centrini\xc5\xb3 kolon\xc5\xb3 gale. I\xc5\xa1 tokios pozicijos gelb\xc4\x97jimo laivas gal\xc4\x97davo pasteb\xc4\x97ti atsiliekan\xc4\x8dius sugadintus ar sk\xc4\x99stan\xc4\x8dius konvojaus laivus ir pasukti link j\xc5\xb3._NEWLINE_Be gelb\xc4\x97jimo ir i\xc5\xa1gelb\xc4\x97t\xc5\xb3j\xc5\xb3 prie\xc5\xbei\xc5\xabros priemoni\xc5\xb3 gelb\xc4\x97jimo laivai tur\xc4\x97davo ir auk\xc5\xa1t\xc5\xb3 da\xc5\xbeni\xc5\xb3 radijo pelengatorius (angl. High Frequency radio Direction Finding equipment; HF/DF), kurie pad\xc4\x97davo aptikti povandeninius laivus. Gelb\xc4\x97jimo laivo vieta kolonos gale sudarydavo trianguliacijai ger\xc4\x85 baz\xc4\x99 su palydos lyderiu, paprastai plaukian\xc4\x8diu konvojaus priekyje._NEWLINE_Iki Antrojo pasaulinio karo pabaigos buvo pastatyta ar perstatyta 30 gelb\xc4\x97jimo laiv\xc5\xb3, kurie dalyvavo 797 konvojuose ir i\xc5\xa1gelb\xc4\x97jo 4194 \xc5\xbemones i\xc5\xa1 119 laiv\xc5\xb3. Buvo nuskandinti 6 konvojiniai gelb\xc4\x97jimo laivai.'